คปภ.สรุปอุบัติเหตุรายใหญ่ช่วงสงกรานต์3รายมีประกันรองรับ
คปภ. สรุปยอดอุบัติเหตุรายใหญ่หลังเทศกาลสงกรานต์ 3 เหตุการณ์ประกันจ่าย
19 เม.ย. 2554

คปภ. สรุปยอดอุบัติเหตุรายใหญ่หลังเทศกาลสงกรานต์ 3 เหตุการณ์ประกันจ่าย
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย(คปภ.) เปิดเผยว่า ตามที่ได้เกิดอุบัติเหตุรายใหญ่ในช่วงวันหยุดเทศกาลสงกรานต์ที่ผ่านมา เป็นเหตุให้มีผู้บาดเจ็บและเสียชีวิตจำนวนมาก สำนักงาน คปภ. ได้ตรวจสอบข้อมูลด้านการทำประกันภัยรถที่เกิดเหตุ เบื้องต้นพบว่ามีรายละเอียด ดังนี้ 
1. กรณีรถบรรทุกพลิกคว่ำที่ จังหวัดพระนครศรีอยุธยา เมื่อวันที่ 17 เม.ย. 2554 เวลา 03.30 น. มีผู้เสียชีวิตจำนวน 5 ราย และบาดเจ็บ 5 ราย โดยรถบรรทุกคันดังกล่าวได้ทำประกันภัยรถภาคบังคับไว้กับบริษัทส่งเสริมประกันภัย และ กรมธรรม์ภาคสมัครใจกับบริษัท แอลเอ็มจีประกันภัย
2. กรณีรถกระบะเสียหลักพลิกคว่ำไปกระแทกกับรถ 6 ล้อที่จังหวัดภูเก็ต เมื่อวันที่ 17 เม.ย. 2554 เวลา 11.30 น. มีผู้เสียชีวิตจำนวน 5 ราย และบาดเจ็บเล็กน้อย 12 ราย โดยรถกระบะได้ทำประกันภัยรถภาคบังคับไว้กับบริษัท ไทยพัฒนาประกันภัย ส่วนรถ  6 ล้อ ได้ทำประกันภัยรถภาคบังคับและภาคสมัครใจ (ประเภท 1) ไว้กับบริษัท ประกันคุ้มภัย  
3. กรณีรถปิกอัพชนกับรถกระบะ ที่จังหวัดกาฬสินธุ์ เมื่อวันที่ 16 เม.ย. 2554 เวลาประมาณ 13.50 น. มีผู้เสียชีวิตจำนวน 4 ราย และบาดเจ็บ 7 ราย โดยรถยนต์ทั้ง 2 คันดังกล่าวได้ทำประกันภัยรถภาคบังคับตาม พ.ร.บ. ไว้กับ บริษัท ส่งเสริมประกันภัย   และ บริษัท วิริยะประกันภัย  ทั้งนี้ ผู้ประสบภัยจากรถ จะได้รับความคุ้มครองจากการทำประกันภัยรถภาคบังคับ ในกรณีบาดเจ็บจะได้รับค่ารักษาพยาบาลตามที่จ่ายจริง แต่ไม่เกิน 1.5 หมื่นบาท กรณีได้รับความเสียหายต่อร่างกาย เช่น สูญเสียอวัยวะหรือทุพพลภาพถาวร จะได้รับค่าเสียหายเบื้องต้น 3.5 หมื่นบาท  รวมจะได้รับค่าเสียหายเบื้องต้นตามที่จ่ายจริงสูงสุดแต่ไม่เกิน 5 หมื่นบาท ต่อราย 
ทั้งนี้ สำนักงาน คปภ. ได้กำหนดมาตรการให้บริษัทประกันภัยจ่ายค่าเสียเบื้องต้นแก่ผู้ประสบภัยโดยไม่ต้องรอพิสูจน์ความถูกผิดภายใน 7 วัน ส่วนกรณีผู้เสียชีวิตทายาทผู้ประสบภัยจะได้รับค่าสินไหมทดแทนจากการทำประกันภัยรถภาคบังคับ เป็นจำนวนเงิน 2 แสนบาท  โดยขณะนี้สำนักงาน คปภ. อยู่ระหว่างเร่งประสานบริษัทประกันภัย เพื่อให้ความช่วยเหลือในการจ่ายค่าสินไหมทดแทนแก่ทายาทผู้เสียชีวิต และประสานโรงพยาบาลที่รับรักษาผู้บาดเจ็บเพื่ออำนวยความสะดวกในการรักษาพยาบาลแก่ผู้บาดเจ็บ ต่อไป